Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumov verejnej mienky „Názory občanov na vstup Slovenskej republiky do NATO a EÚ.“.

 Predkladaná informatívna správa Ústavu pre výskum verejnej mienky pri ŠÚ SR poskytuje prehľad údajov z kontinuálnych prieskumov verejnej mienky o postojoch občanov k vstupu Slovenskej republiky v NATO a EÚ, ktoré boli realizované od vzniku Slovenskej republiky v  roku 1993. Okrem výsledkov zisťovaní, ktoré v pravidelných intervaloch sledovali vývoj v názoroch občanov na integráciu Slovenska do Severoatlantickej aliancie a Európskej únie sú súčasťou informatívnej správy aj údaje z prieskumov, ktoré boli uskutočnené v reakcii na konkrétne zmeny v integračných snahách SR. 

Z informatívnej správy vyplýva, že v marci 2002 dosiahla podpora vstupu Slovenskej republiky do NATO a EÚ medzi verejnosťou najvyššiu úroveň od začiatku zisťovaní. Integráciu našej krajiny do Severoatlantickej aliancie podporuje v súčasnosti 57 % obyvateľov a vstup Slovenska do Európskej únie považuje za potrebný až 69 % občanov. Podpora členstva SR v NATO a EÚ sa postupne zvyšuje aj v tých sociodemografických skupinách obyvateľov, ktoré sa dlhodobo vyznačujú najnižším podielom prointegračných postojov – medzi občanmi z najstarších vekových kategórií, obyvateľmi so základným vzdelaním, medzi nezamestnanými a z hľadiska politických sympatií postupne rastie podpora vstupu Slovenska do NATO a EÚ aj medzi potenciálnymi voličmi HZDS, SNS a P SNS. Prívrženci nášho členstva v Severoatlantickej aliancii argumentujú dlhodobo v najväčšej miere upevnením medzinárodného postavenia SR a nevyhnutnosťou vstupu Slovenska do NATO kvôli skutočnosti, že vzhľadom na našu geografickú polohu v Európe je členstvo v Aliancii jedinou zárukou našej bezpečnosti. Odporcovia vstupu SR do tohto vojensko – obranného zoskupenia argumentujú najmä veľkým finančným zaťažením pre štátny rozpočet. Medzi hlavné výhody vstupu SR do Európskej únie zaraďujú občania dlhodobo predovšetkým prínos nášho členstva v EÚ pre celkový hospodársky rozvoj a upevnenie medzinárodného postavenia SR, naopak, hlavné nevýhody vidia v náraste cien tovarov a služieb a zvýšené finančné nároky na štátny rozpočet po prípadnom vstupe do EÚ.